**Všeobecne záväzné nariadenie č. 3/2014**

**obce Mníchova Lehota**

**o používaní pyrotechnických výrobkov na zábavné a oslavné účely na území obce Mníchova Lehota**

Obec Mníchova Lehota na základe zákona č. 369/1990 Zb. o obecnom zriadení v znení neskorších zmien a doplnkov, zákona č. 51/1988 Zb. o banskej činnosti, výbušninách a o štátnej banskej správe v znení neskorších predpisov

**v y d á v a**

 Všeobecne záväzné nariadenie o používaní pyrotechnických výrobkov na zábavné a oslavné účely na území obce Mníchova Lehota

**Článok 1**

 **Základné ustanovenia**

1. Účelom tohto Všeobecne záväzného nariadenia obce Mníchova Lehota (ďalej len nariadenie) je určenie pravidiel používania pyrotechnických výrobkov na zábavné a oslavné účely, a to najmä miesto a čas ich príležitostného použitia v obci.

**Článok 2**

 **Základné pojmy**

1. Pyrotechnické výrobky sú výrobky obsahujúce technologicky spracované pyrotechnické zlože, prípadne aj malé množstvo iných druhov výbušnín, určené na technické účely alebo na zábavné a oslavné účely.
2. Pyrotechnické výrobky na zábavné a oslavné účely sa zaraďujú podľa stupňa nebezpečenstva do tried I., II., III. a IV. :
	* I. trieda – zábavná pyrotechnika, ktorá predstavuje veľmi nízke nebezpečenstvo a má zanedbateľnú hladinu hluku a ktorá je určená na používanie v obmedzených priestoroch vrátane zábavnej pyrotechniky, ktorá je určená na používanie vnútri obytných budov ( prskavky, pištoľové kapsle, traskavé bonbóny, malé tyčinky s farebnými plameňmi, ohňopády a blikavky, malé ohnivé kolesá a fontány, lietajúce motýle, báchacie guličky a vystreľovacie konfety ).
	* II. trieda – zábavná pyrotechnika, ktorá predstavuje nízke nebezpečenstvo a má nízku hladinu hluku a ktorá je určená na používanie vonku v obmedzených priestoroch

( rímske sviece, fontány, gejzíry, malé petardy, vystreľovacie puzdrá alebo rakety s náplňou farebných svetlíc alebo výbuškovej zlože, farebné dymy a bengálske ohne ).

* + III. trieda – zábavná pyrotechnika, ktorá predstavuje stredne veľké nebezpečenstvo a je určená na používanie vonku na veľkých otvorených priestranstvách a jej hladina hluku nie je škodlivá pre ľudské zdravie ( malé italské pumy, delové rany, odňopády, rôzne druhy rakiet a vystreľovacích efektov a veľké japonské slnká ).
	+ IV. trieda – zábavná pyrotechnika, ktorá predstavuje vysoké nebezpečenstvo, ktorú môžu používať iba odborne spôsobilé osoby a ktorej hladina hluku nie je škodlivá pre ľudské zdravie ( lietavice, ohňostrojné delové rany, vysokolietajúce rakety, veľké italské pumy a guľové pumy ).
1. Ohňostrojné práce sú práce, pri ktorých sa využívajú svetelné, zvukové, dymové alebo pohybové účinky pyrotechnických výrobkov, určených na zábavné a oslavné účely, pričom sa pyrotechnické výrobky spravidla odpaľujú postupne v krátkom časovom slede za sebou, vo vopred určenom poradí a z vopred určeného miesta.
2. Verejným priestranstvom na účely tohto nariadenia sú verejnosti prístupné pozemky vo vlastníctve obce, ktorými sa rozumejú všetky ulice, chodníky, mosty, parkoviská, zastávky, zeleň, areály škôl, cintorín, a vodný tok.

**Článok 3**

**Používanie zábavnej pyrotechniky**

1. Podľa § 4 ods. 3 písm. n) zákona o obecnom zriadení je zakázané používanie pyrotechnických výrobkov na zábavné a oslavné účely triedy I., II., III., IV. na všetkých verejných priestranstvách obce Mníchova Lehota, pričom tento zákaz neplatí v dňoch 31.12 a 1.1 nasledovne: od 18,00 hod. dňa 31. decembra kalendárneho roka do 3,00 hod. dňa 1. januára kalendárneho roka.
2. Táto výnimka sa nevzťahuje na používanie pyrotechnických predmetov na zábavné a oslavné účely triedy I. v blízkosti menšej ako 100 metrov od kostola, cintorína, školských a predškolských zariadení.
3. Výnimky z vyššie uvedených ustanovení čl. 3 môže na základe písomnej žiadosti fyzickej alebo právnickej osoby povoliť obec v zastúpení starostom obce, a to v prípade konania kultúrnych, športových, zábavných alebo slávnostných podujatí organizovaných v obci ( za takéto podujatia sa nepovažujú oslavy fyzických osôb ). Žiadosť musí byť doručená najneskôr desať pracovných dní pred plánovaním podujatím a musí obsahovať označenie žiadateľa a zodpovednej osoby, dátum a čas konania podujatia, opis miesta a okolia konania podujatia, účel podujatia, druh použitia pyrotechnických výrobkov a podpis oprávnenej osoby.
4. Výnimka musí byť potvrdená písomným súhlasom obce zastúpenej starostom obce a to s podmienkou, že výnimka nie je v rozpore s inými všeobecne záväznými právnymi predpismi. Súhlas obec udelí v lehote najneskôr tri dni pred dátumom konania podujatia.

**Článok 4**

**Vykonávanie ohňostrojných prác**

1. Ten, kto bude vykonávať ohňostrojné práce alebo ten, pre koho sa tieto práce majú vykonať ak ohňostrojné práce nevyžadujú osobitné povolenie podľa § 27 ods. 1 banského zákona, musí požiadať obec o súhlas s ich vykonaním, a to najneskôr desať pracovných dní pred termínom ich vykonania. Ohňostrojné práce možno vykonať, ak obec v zastúpení starostom obce vydá na ich vykonanie súhlas v lehote najneskôr tri dni pred dátumom ich konania.
2. Vykonanie ohňostrojných prác sa musí oznámiť preukázateľným spôsobom obvodnému banskému úradu, okresnému riaditeľstvu Hasičského a záchranného zboru, Policajnému zboru najneskôr 48 hodín pred ich plánovaným vykonaním. K oznámeniu je potrebné pripojiť aj súhlasné stanovisko obce s vykonaním ohňostrojných prác.
3. Oznámenie obsahuje:
	1. meno, priezvisko a adresu vedúceho odpaľovača ohňostrojov a odpaľovačov ohňostrojov a údaje o preukazoch odpaľovačov ohňostrojov (číslo preukazu a doba platnosti preukazu)
	2. miesto, dátum a plánovaný začiatok ohňostrojných prác, dôvod ich vykonania, predpokladanú dobu trvania a ich rozsah
	3. stručný opis okolia v okruhu 300 metrov, doložený situačným náčrtom s osobitným vyznačením objektov a zariadení so zvýšeným nebezpečenstvom požiaru vrátane určenia protipožiarnych a zdravotníckych opatrení.
4. Pri vykonávaní ohňostrojných prác je potrebné postupovať v zmysle príslušného zákona.

**Článok 5**

 **Priestupky a sankcie**

1. Priestupkom proti verejnému poriadku je porušenie tohto nariadenia. Priestupku sa dopustí ten, kto sám alebo spoločne s inými:
	1. použije zábavnú pyrotechniku na verejných priestranstvách obce s výnimkou od 18,00 hod. dňa 31. decembra kalendárneho roka do 3,00 hod. dňa 1. januára kalendárneho roka
	2. organizuje alebo inak napomáha činnosti uvedenej v písm. a)
	3. použije zábavnú pyrotechniku v bezprostrednej blízkosti iných osôb
	4. použije zábavnú pyrotechniku tak, že ohrozí život, zdravie alebo majetok občanov.
2. Za priestupok podľa ods. 1 možno uložiť pokutu:
	1. fyzickej osobe v zmysle § 48 zákona o priestupkoch vo výške 33 €
	2. právnickej osobe alebo fyzickej osobe oprávnenej na podnikanie v zmysle § 13 ods. 9 zákona o obecnom zriadení do výšky 6 638 €.

 **Článok 6**

 **Záverečné ustanovenia**

1. Náležitosti, ktoré nerieši toto všeobecne záväzné nariadenie, je potrebné vykladať v zmysle platných právnych predpisov.
2. Toto všeobecne záväzné nariadenie je účinné dňom 01.01.2015.

 **Mgr. Jozef Kováč**

 **starosta obce**

Návrh zverejnený na úradnej tabuli obce: 27.11. 2014.

Návrh zvesený z úradnej tabule obce: 12.12. 2014.

Schválené obecným zastupiteľstvom dňa 12.12. 2014 Uznesením č. 26/2014.

Vyvesené na úradnej tabuli obce: 12.12. 2014.

Zvesené z úradnej tabule obce:

Účinné dňom: 01.01. 2015